**Az Országos Környezetvédelmi Tanács állásfoglalása**

**a kormány részére készült 2017. október 4-i előterjesztésről**

**egyes atomenergetikai tárgyú kormányrendeletek módosításáról**

Az OKT 2017. október 6-án kapta meg a Nemzeti Fejlesztési Minisztérium (NFM) által készített JEF/65671/2017-NFM előterjesztést egyes atomenergetikai tárgyú kormányrendeletek módosításáról, amelyre vonatkozó állásfoglalását az alábbiakban adja meg:

A kormány-előterjesztés számos jogszabály módosítását javasolja. Ezekkel kapcsolatban a testület az alábbi megállapításokat teszi:

1. Az OKT tudomásul veszi, hogy a 190/2011. (IX. 19.) Korm. rendelet módosítását a Paksi Atomerőmű bővítésével összefüggésben a létesítés engedélyezési szabályainak racionalizálása indokolja. A módosítások
   1. részben a jelenlegi szabályozás ellentmondásait küszöbölik ki,
   2. jogtechnikai jellegű javaslatokat tartalmaznak, valamint
   3. az uniós szabályokkal való jogharmonizációt szolgálják.
2. Az OKT egyetért azzal, hogy a 246/2011. Korm. rendeletet akként módosítsák, hogy nukleáris létesítmények és radioaktívhulladék-tárolók esetén a biztonsági övezetet mélységi szempontból is lehatárolják.
3. Az OKT egyetért azzal, hogy a 184/2016. (VII. 3.) Korm. rendeletet úgy módosítsák, hogy a nukleáris területen végzett, építési engedély köteles tevékenységek esetén a Magyar Mérnöki Kamara által kiadott jogosultságokon kívül az Atomtörvény (1996. évi CXVI. törvény) hatálya alá tartozó építményekkel kapcsolatos szakmagyakorlási tevékenységek végzéséhez az Országos Atomenergia Hivatal általi nyilvántartásba vétel is kötelező legyen.
4. Az OKT aggályosnak és indokolatlannak tartja a szakmagyakorlásra vonatkozó szabályok könnyítését (184/2016. (VII. 13.) Korm. rendelet módosítása, 61. §, 4. és 5. pont). A javaslat szerint a jövőben elég lenne kérelmezni a nyilvántartásba vételt, hogy szakmagyakorlóvá válhasson a személy, míg korábban az Országos Atomenergia Hivatalnak (OAH) a nyilvántartásba vételt megelőzően ellenőriznie kellett a jogosultságot.

A 184/2016. (VII. 13.) Korm. rendelet jelenleg hatályos szövege (2.§):

*„4. szakmagyakorló: az a természetes személy, akit az Országos Atomenergia Hivatal (a továbbiakban: Hatóság) a szakmagyakorlási alkalmassággal rendelkezők nyilvántartásába felvett;”*

A javasolt módosítás:  
*„4. szakmagyakorló: az a természetes személy, akinek a szakmagyakorlási nyilvántartásba vételét a kérelmező kezdeményezi az Országos Atomenergia Hivatalnál (a továbbiakban: Hatóság);”*

1. Aggályos továbbá a cégekre vonatkozó kitétel is (5. pont). Egyfelől az csak a külföldi cégekre vonatkozik, aminek oka nem derül ki a javaslatból. Másfelől a minősítés egyetlen kritériuma lenne ez esetben is, hogy kezdeményezzék az OAH-nál a nyilvántartásba vételt. Eddig szükséges volt hozzá legalább egy alkalmazott, akit az OAH már felvett a nyilvántartásba.

A 184/2016. (VII. 13.) Korm. rendelet jelenleg hatályos szövege (2.§):

*„5. szakmagyakorló cég: az a gazdálkodó szervezet, amelynek alkalmazottját, személyesen közreműködő tagját a Hatóság a szakmagyakorlási alkalmassággal rendelkezők nyilvántartásába felvette;”*

A javasolt módosítás:

*„5. szakmagyakorló cég: az a nem Magyarországon bejegyzett gazdasági társaság vagy jogi személy, amelynek a szakmagyakorlási nyilvántartásába vételét a kérelmező kezdeményezi a Hatóságnál;”*

1. A sugárvédelemmel foglalkozó szabályokról szóló 487/2015. (XII. 30.) Korm. rendelet (Svr.) módosításában a rendelet 19.§ (2) szerint az Svr. 12.§ (4) (új) szabálya:

*„Tervezett sugárzási helyzetben egy adott személy által a teljes élete során kapott foglalkozási és veszélyhelyzet-elhárítási sugárterhelések összege nem haladhatja meg a 400 mSv effektív dózist.”*

A módosító rendelet 21.§-ának (1) c) pontjában ennél megengedőbb szabályt alkotna az alábbiak szerint:

*„…a személyek felkészítését és tevékenységük megtervezését úgy kell végrehajtani, hogy a várható sugárterhelésük az irányadó vonatkoztatási szinteket lehetőleg ne, a teljes veszélyhelyzet-kezelési időszakra vonatkoztatva pedig az 500 mSv effektív dózist semmiképpen se haladja meg.”*

A testület megítélése szerint ez a két szabályozás ellentmond egymásnak, ezért feltétlenül magyarázatra, illetve pontosításra szorul.

1. Az OKT ugyancsak aggályosnak tartja, hogy a 487/2015. (XII. 30.) Korm. rendelet módosításában [19.§ (2)] a rendeletbe illesztendő 12.§ (5) új rendelkezésével az éves határon túli dózisterhelést engedélyezne:

*„A munkáltató kérelmére, az Országos Közegészségügyi Intézet (a továbbiakban: OKI) szakvéleménye alapján az OAH további, de legfeljebb évi 10 mSv nagyságú effektív dózist is engedélyezhet, ha a munkavállaló ehhez írásban hozzájárul, és a munkáltató igazolja az 5. §.-ban az indokoltság elvére vonatkozó követelmények teljesülését.”*

1. Az OKT tudomásul veszi, hogy az előterjesztés számos, az EU jogalkotásával összefüggő, jogharmonizációs módosítást tartalmaz, valamint, hogy a tervezetet az Európai Bizottsághoz notifikáció céljából meg kell küldeni.
2. Az OKT köszönetét fejezi ki az alapvető jogok biztosának, hogy felhívta a jogalkotó figyelmét arra, hogy az előterjesztést – korábban – nem küldték meg az OKT részére véleményezésre.

Budapest, 2017. november. 9.